CELEX: 32022R0518
Language: da
Date: 2022-01-13 00:00:00
Title: Kommissionens delegerede forordning (EU) 2022/518 af 13. januar 2022 om ændring af delegeret forordning (EU) 2018/985 for så vidt angår overgangsbestemmelserne for visse landbrugs- og skovbrugskøretøjer udstyret med motorer i effektområderne større end eller lig med 56 kW og mindre end 130 kW for at imødegå virkningen af covid-19-krisen (EØS-relevant tekst)

1.4.2022   
               
               
                  DA
               
               
                  Den Europæiske Unions Tidende
               
               
                  L 104/56
               
            
         KOMMISSIONENS DELEGEREDE FORORDNING (EU) 2022/518
         af 13. januar 2022
         om ændring af delegeret forordning (EU) 2018/985 for så vidt angår overgangsbestemmelserne for visse landbrugs- og skovbrugskøretøjer udstyret med motorer i effektområderne større end eller lig med 56 kW og mindre end 130 kW for at imødegå virkningen af covid-19-krisen
         (EØS-relevant tekst)
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EU) nr. 167/2013 af 5. februar 2013 om godkendelse og markedsovervågning af landbrugs- og skovbrugstraktorer (1), særlig artikel 19, stk. 6, og
         ud fra følgende betragtninger:
         
                     (1)
                  
                  
                     I henhold til artikel 19, stk. 3, i forordning (EU) nr. 167/2013 skal motorer, der er monteret i landbrugs- og skovbrugstraktorer, overholde grænserne for forurenende emissioner og overgangsbestemmelserne for trin V, der er fastsat i Europa-Parlamentets og Rådets forordning (EU) 2016/1628 (2).
                  
               
                     (2)
                  
                  
                     Som følge af de fortsatte forstyrrelser forårsaget af covid-19-pandemien ændrede Europa-Parlamentets og Rådets forordning (EU) 2021/1068 (3) forordning (EU) 2016/1628 for at udskyde fristerne i 2021 for mobile ikkevejgående maskiner udstyret med overgangsmotorer i effektområdet mellem 56 kW og 130 kW. Fristen den 30. juni 2021 for produktion af maskiner udstyret med disse motorer blev forlænget med seks måneder, og fristen den 31. december 2021 for markedsføring af maskiner udstyret med disse motorer blev forlænget med ni måneder.
                  
               
                     (3)
                  
                  
                     De fortsatte forstyrrelser i forsyningskæden og produktionen som følge af covid-19-pandemien fører stadig til forsinkelser i produktionen og markedsføringen af landbrugs- og skovbrugskøretøjer udstyret med overgangsmotorer i effektområdet mellem 56 kW og 130 kW. Med henblik på at sikre et velfungerende indre marked, skabe retssikkerhed og undgå potentielle markedsforstyrrelser er det nødvendigt at forlænge overgangsbestemmelserne i Kommissionens delegerede forordning (EU) 2018/985 (4) for disse kategorier af motorer.
                  
               
                     (4)
                  
                  
                     Delegeret forordning (EU) 2018/985 bør derfor ændres.
                  
               
                     (5)
                  
                  
                     I betragtning af at forlængelsen af overgangsbestemmelserne ikke vil have nogen indvirkning på miljøet, da de pågældende overgangsmotorer allerede er blevet produceret, bør forlængelsen af disse perioder være på ni og seks måneder for at afspejle forlængelsen af de pågældende perioder i forordning (EU) 2016/1628.
                  
               
                     (6)
                  
                  
                     I betragtning af at den overgangsperiode, der er fastsat i artikel 13, stk. 5, i delegeret forordning (EU) 2018/985, for visse motorer udløber den 31. december 2021, og at fabrikanterne havde indtil den 30. juni 2021 til at producere landbrugs- og skovbrugskøretøjer udstyret med overgangsmotorer af disse underkategorier, bør nærværende forordning grundet sagens hastende karakter træde i kraft dagen efter offentliggørelsen i Den Europæiske Unions Tidende og anvendes fra den 1. juli 2021. En sådan bestemmelse er berettiget på grund af covid-19-pandemiens fortsatte uforudsigelige forstyrrende karakter og på grund af behovet for at sikre retssikkerhed for og ligebehandling af fabrikanterne, uanset om de producerer landbrugs- og skovbrugskøretøjer før eller efter datoen for denne forordnings ikrafttræden —
                  
               VEDTAGET DENNE FORORDNING:
         
            Artikel 1
            I artikel 13, stk. 5, tilføjes følgende afsnit:
            
               »For motorer af underkategori NRE, for hvilke den obligatoriske anvendelsesdato i bilag III til forordning (EU) 2016/1628 med hensyn til markedsføring af trin V-motorer er den 1. januar 2020, undtagen for motorer som omhandlet i tredje afsnit, tillader medlemsstaterne, at perioden på 24 måneder som omhandlet i første og andet afsnit forlænges med ni måneder, og perioden på 18 måneder som omhandlet i andet afsnit forlænges med seks måneder.«
            
         
         
            Artikel 2
            Denne forordning træder i kraft dagen efter offentliggørelsen i Den Europæiske Unions Tidende.
            Den anvendes fra den 1. juli 2021.
         
         
            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 13. januar 2022.
            
               
                  På Kommissionens vegne
               
               Ursula VON DER LEYEN
               
                  Formand
               
            
         
         
            (1)  EUT L 60 af 2.3.2013, s. 1.
         
            (2)  Europa-Parlamentets og Rådets forordning (EU) 2016/1628 af 14. september 2016 om krav vedrørende emissionsgrænser for forurenende luftarter og partikler for og typegodkendelse af forbrændingsmotorer til mobile ikkevejgående maskiner, om ændring af forordning (EU) nr. 1024/2012 og (EU) nr. 167/2013 og om ændring og ophævelse af direktiv 97/68/EF (EUT L 252 af 16.9.2016, s. 53).
         
            (3)  Europa-Parlamentets og Rådets forordning (EU) 2021/1068 af 24. juni 2021 om ændring af forordning (EU) 2016/1628, for så vidt angår overgangsbestemmelser for visse maskiner udstyret med motorer i effektområderne større end eller lig med 56 kW og mindre end 130 kW samt større end eller lig med 300 kW for at imødegå virkningen af covid-19-krisen (EUT L 230, 30.6.2021, s. 1).
         
            (4)  Kommissionens delegerede forordning (EU) 2018/985 af 12. februar 2018 om supplerende regler til Europa-Parlamentets og Rådets forordning (EU) nr. 167/2013 for så vidt angår krav til landbrugs- og skovbrugskøretøjers og disses motorers miljøpræstationer og fremdriftsydelse og om ophævelse af Kommissionens delegerede forordning (EU) 2015/96 (EUT L 182 af 18.7.2018, s. 1).